Jehova o ile a re lefatše le tla rohakoa. Abele o ne a ka bona ka ho hlaka meutloa le hlaba-hlabane tse neng li phethahatsa mantsoe ao. Jehova o ile a bolela esale pele hore Eva o ne a tla utloa bohloko ha a ima le ha a beleha. Ha ho pelaelo hore sena le sona se ile sa phethahala ha bana babo Abele ba ntse ba belehoa. Jehova o ile a bona esale pele hore takatso ea Eva ea ho ratoa le ho hlokomeloa ke monna oa hae e tla lula e fetoha, le hore monna oa hae o ne a tla mo hatella. Abele o ile a bona ketsahalo eo e bohloko. O ile a bona hore lentsoe la Jehova le ka tšeptjoa ka ho feletseng. Kahoo, Abele o ne a e-na le mabaka a utloahalang a hore a be le tumelo litšepisong tsa Molimo mabapi le “peō” eo ka letsatsi le leng e neng e tla lokisa liphoso tse qalileng Edene.—Genese 3:15-19.